บลจ.กสิกรฯชู6เดือนจ่าย2%สูงกว่าฝากประจำ
บลจ.กสิกรไทย ส่งกองทุนบอนด์ไฮยิลด์อายุ 6 เดือน ชูผลตอบแทน 2% ต่อปี สูงกว่าดอกเบี้ยเงินฝากประจำ
25 พ.ค. 2558

บลจ.กสิกรไทย ส่งกองทุนบอนด์ไฮยิลด์อายุ 6 เดือน ชูผลตอบแทน 2% ต่อปี สูงกว่าดอกเบี้ยเงินฝากประจำ 
นายนาวิน อินทรสมบัติ ผู้ช่วยกรรมการผู้จัดการ บริษัทหลักทรัพย์จัดการกองทุน (บลจ.) กสิกรไทย เปิดเผยว่า ระหว่างวันที่ 26 พ.ค.-2 มิ.ย.2558 บลจ.กสิกรไทยจะเสนอขายกองทุนเปิดเค เอ็นแฮนซท์ ตราสารหนี้ต่างประเทศ 6 เดือน บีจี (KEFF6MBG) ประมาณการผลตอบแทนสุทธิ 2.00% ต่อปี มีนโยบายป้องกันความเสี่ยงจากอัตราแลกเปลี่ยนเต็มจำนวน กำหนดเงินลงทุนขั้นต่ำ 1,000,000 บาท
สำหรับตราสารหนี้ที่กองทุนจะลงทุนในเบื้องต้น ประกอบด้วยเงินฝาก Garanti Bank, ประเทศตุรกี, เงินฝาก Bank of China, สาขามาเก๊า, ตราสารหนี้ VakifBank, ประเทศตุรกี, ตราสารหนี้ Banco BTG Pactual S.A., ประเทศบราซิล และตราสารหนี้ Standard Bank of South Africa, ประเทศแอฟริกาใต้ 
สำหรับภาวะตลาดตราสารหนี้ในสัปดาห์ที่ผ่านมา อัตราผลตอบแทนพันธบัตรรัฐบาลไทยระยะสั้นอายุระหว่าง 3 เดือน - 1 ปี อยู่ที่ 1.50% ถึง 1.51% ต่อปี ปรับลดลงเล็กน้อยจากสัปดาห์ก่อนหน้าประมาณ -0.01% ถึง -0.02% ต่อปี ขณะที่อัตราดอกเบี้ยเงินฝากประจำ 6 เดือนของธนาคารพาณิชย์ไทยขนาดใหญ่ เฉลี่ยอยู่ที่  1.01% ต่อปี ณ วันที่ 22 พ.ค.2558
"กองทุนนี้เป็นทางเลือกที่น่าสนใจสำหรับผู้ที่ต้องการแหล่งพักเงินในช่วงระยะเวลาประมาณ 6 เดือน โดยยังคงให้โอกาสรับผลตอบแทนในอัตราที่สูงกว่าอัตราดอกเบี้ยเงินฝากประจำหลังหักภาษี ณ ที่จ่าย"นายนาวิน กล่าว
นอกจากนี้บลจ.กสิกรไทย คาดว่าคณะกรรมการนโยบายการเงิน (กนง.) จะคงอัตราดอกเบี้ยนโยบายไว้ที่ 1.50% ต่อปี ไปอีกระยะหนึ่ง แต่หากเศรษฐกิจไทยยังฟื้นตัวไม่ชัดเจน กนง.มีโอกาสปรับลดดอกเบี้ยลงอีก ซึ่งจะทำให้อัตราผลตอบแทนตราสารหนี้มีโอกาสปรับลดลงได้